285 Perfectus

Noe legitur primus perfectus, Gen. 6[:9]: *Vir justus atque perfectus*, ideo *cum Deo ambulavit*. Ideo ipse meruit quod fieret in salutem aliorum. Nam in diluuio saluati per eum euaserunt. Sic qui in hoc mundo sunt perfecti ad doctrinam et exemplum aliorum ordinatur. Vnde et in philosophia, illa animalia dicuntur perfecta que possunt alia iuuare et protegere. Vnde Augustinus, *De civitate*, libro 8, c. 7, magna est leticia, cum res perficitur. Nam incepta sunt solicitudine plena, donec perducantur ad finem. Propter hoc Christus concludit, Matt. 5[:48]: *Estote perfecti, sicut Pater vester cælestis*. Auicenna in 9, *Metaphysice* sue, c. 29, dicit quod perfectum est perfectionem suam cepit ab eo a quo factum est. Chrisostomus, *Super Mattheum*, homilia 13, dicit dimidium bonum est, discedere a malo, [et non sequi bonum; perfectum est autem, ut non solum fugiat malum], et facere bonum. Ad quam perfectionem Christus inuitauit adolescentem, Matt. 19[:21]: *Si vis perfectus esse, vade*, et *vende quæ habes, et veni, sequere me, et habebis thesaurum in celo*. Vnde dicit Philosophus vbi supra, prius quod animalia inperfecta non querunt alia quam habent iuxta se. Nec mouentur ad alium locum perfecta. Vero mouentur de locis et alia querunt quam habent inperfectum. Sic inperfecti in vita presenti non querunt nisi presencia perfecti, vero celestia desiderant. Sic voluit Christus quod adolescens predictus perfectus fieret, Eccli. 31[:8-10]: *Beatus dives qui inventus est sine macula*, etc. vsque *perfectus* inventus *est*.

¶ Item, dixit Dominus ad Abraham, Gen. 17[:1]: *Ambula coram me, et esto perfectus*.

Item, Philosophus, *De animalibus*, animalia imperfectora plura habent organa, ut patet de vermiculis qui plures habent pedes. Sed homo qui est perfectissimus animalium, duos tantum habet pedes. Sic imperfectores in hoc mundo plures habent ministros et possessiones, sed perfectiones paucos. Vnde Christus voluit quod sequaces sui nichil secum in via tollerent. Augustinus *Super Genesi*, homilia 5, dicit quod Loth exiens de Sodoma non potuit statim in monte saluari, sed in parua ciuitate Segor saluatus est. Nam perfectiori est dicere illud, Psal. [120:1]: *Levavi oculos meos in montes, unde veniet auxilium mihi*. Leo papa, in *Sermone* prime dominice quadragesime, hec est perfectorum vera iusticia, ut numquam presumant se esse perfectos, ne a uia in temptacione cessantes, ibi incidant in deficiendi periculum, vbi proficiendi deposuerunt appetitum. Quia ergo nemo, ita perfectus est sanctior esse possit aliud boni operis ad nostrum imperfectionem.